Illum, il-Kummissjoni Ewropea adottat il-ħames lista ta' Proġetti ta' Interess Komuni (PCIs) fil-qasam tal-enerġija. Dawn huma proġetti transfruntiera ewlenin tal-infrastruttura tal-enerġija biex jinbena suq intern tal-enerġija tal-UE iktar integrat u reżiljenti u biex jintlaħqu l-għanijiet tagħna dwar l-enerġija u l-klima. Din il-ħames lista tal-PCIs tinkludi 98 proġett: 67 proġett fit-trażmissjoni u fil-ħżin tal-elettriku, 20 proġett fil-gass, sitt proġetti tan-network tas-CO2 u ħames proġetti ta' grilji intelliġenti. Il-proġetti kollha tal-PCIs huma soġġetti għal proċeduri regolatorji u ta' għoti ta' permessi ssimplifikati u huma eliġibbli għal appoġġ finanzjarju mill-Faċilità Nikkollegaw l-Ewropa (FNE) tal-UE. Is-67 proġett tat-trażmissjoni u tal-ħżin tal-elettriku fil-lista tal-PCIs se jagħtu kontribut importanti biex tiżdied l-ambizzjoni dwar l-enerġija rinnovabbli skont il-Patt Ekoloġiku Ewropew, filwaqt li l-ħames proġetti ta' grilji intelliġenti se jtejbu l-effiċjenza tan-networks, il-koordinazzjoni transfruntiera tad-data u l-ġestjoni iktar sikura tal-grilja. Ma hemm l-ebda proġett ġdid tal-infrastruttura tal-gass li qed jiġi appoġġat b'din il-proposta. Il-ftit proġetti magħżula tal-gass, li diġà kienu fir-raba' lista tal-PCIs, huma proġetti li huma meħtieġa biex tiġi żgurata s-sigurtà tal-provvista tal-enerġija għall-Istati Membri kollha. Valutazzjoni msaħħa tas-sostenibbiltà wasslet biex għadd ta' proġetti tal-gass jitneħħew mil-lista. Il-lista tal-lum hija stabbilita skont ir-Regolament dwar in-Network Trans-Ewropew tal-Enerġija (TEN-E) eżistenti. F'Diċembru 2020, il-Kummissjoni pproponiet reviżjoni tar-Regolament TEN-E li ttemm l-eliġibbiltà ta' proġetti tal-infrastruttura taż-żejt u tal-gass għal listi tal-PCIs futuri u li toħloq obbligu għall-proġetti kollha li jissodisfaw il-kriterji ta' sostenibbiltà obbligatorji kif ukoll li jsegwu l-prinċipju “tagħmilx ħsara sinifikanti” kif stabbilit fil-Patt Ekoloġiku. Il-passi li jmiss Wara l-adozzjoni tiegħu mill-Kummissjoni llum, l-Att Delegat bil-ħames lista tal-PCIs se jiġi ppreżentat lill-Parlament Ewropew u lill-Kunsill. Iż-żewġ koleġiżlaturi għandhom xahrejn biex jew jaċċettaw jew jirrifjutaw il-lista — proċess li jista' jiġi estiż b'xahrejn oħra, jekk ikun meħtieġ. Abbażi tad-dispożizzjonijiet legali applikabbli, il-koleġiżlaturi ma għandhomx il-possibbiltà li jemendaw l-abbozz tal-lista. Għal iktar informazzjoni Regolament Delegat dwar il-ħames lista ta' Proġetti ta' Interess Komuni Anness dwar il-ħames lista ta' Proġetti ta' Interess Komuni (il-ħames lista tal-PCIs) Dokument ta' Ħidma tal-Persunal dwar il-ħames lista ta' Proġetti ta' Interess Komuni Mistoqsijiet u Tweġibiet dwar il-ħames lista ta' Proġetti ta' Interess Komuni Paġna web tal-Proġetti ta' Interess Komuni Mappa interattiva tal-PCIs Il-Faċilità Nikkollegaw l-Ewropa (FNE)